青氈帳二十韻
作者：白居易
朝代：唐

paragraphs: 合聚千羊毳，施張百子弮。
骨盤邊柳健，色染塞藍鮮。
北製因戎剏，南移逐虜遷。
汰風吹不動，禦雨濕彌堅。
有頂中央聳，無隅四嚮圓。
傍通門豁爾，內密氣溫然。
遠別關山外，初安庭戶前。
影孤明月夜，價重苦寒年。
軟煖圍氈毯，鎗摐束管弦。
最宜霜後地，偏稱雪中天。
側置低歌座，平鋪小舞筵。
閑多揭簾入，醉便擁袍眠。
鐵檠移燈背，銀囊帶火懸。
深藏曉蘭焰，闇貯宿香煙。
獸炭休親近，狐裘可棄捐。
硯溫融凍墨，瓶煖變春泉。
蕙帳徒招隱，茅庵浪坐禪。
貧僧應歎羨，寒士定留連。
賓客於中接，兒孫向後傳。
王家誇舊物，未及此青氈。